Hof sê oor borgtog ná skietery by rivierArgieffoto (Foto: EWT) Die bejaarde man wat van poging tot moord aangekla word nadat hy na bewering ’n seekoei wou skiet, maar toe ’n vrou langs ’n rivier in Limpopo gewond het, is op borgtog vrygelaat. Die 77-jarige Paul Hendrik Stephanus van Zyl het Donderdag in die landdroshof in Lephalale verskyn waar borgtog van R1 000 toegestaan is. Die saak teen Van Zyl is nou tot volgende maand uitgestel vir verdere ondersoek. Maroela Media het vroeër berig ’n paartjie het Dinsdag by die die Mogolrivier, naby ’n kleinhoewe, visgevang. Van Zyl het na bewering omstreeks 14:00 skote in die rigting van die paartjie gevuur. “’n 38-jarige vrou is gewond. Haar vriend het weggekom en die polisie en nooddienste ontbied,” het lt.kol. Mamphaswa Seabi, polisiewoordvoerder, vroeër gesê. Die vrou is intussen geïdentifiseer as Ramokone Linah. Van Zyl beweer hy het vir ’n seekoei in die water gemik en toe vir Linah raakgeskiet. Hy is net ná die voorval in hegtenis geneem. Die polisie het ook beslag gelê op twee gewere, een rewolwer, een pistool en twee windbukse.